Sipadans plassering ved Sabahs østkyst.
Sipadan.
**Sipadan** (malayisk og indonesisk: *Pulau Sipadan*, engelsk: *Sipadan Island*) er en øy i den malaysiske delstaten Sabah. Øya ligger i Celebessjøen, om lag 35 kilometer sør for Semporna på Borneos vestkyst. Etter en strid mellom Malaysia og Indonesia om øyas suverenitet, avgjorde FNs internasjonale domstol i Haag i desember 2002 at Sipidan, og den noe mindre Ligitan, skulle tilhøre Malaysia.

Sipadan har et areal på 0,13 kvadratkilometer. Øya er formet av koraller som har vokst på toppen av en utdødd vulkan. Selve øya er kledd med tett regnskog og har et omkringliggende korallrev hvor der er registrert over tre tusen arter fisk og flere hundre korall-arter. Sipadan var ubebodd frem til 1980, da den ble utviklet til et turistmål for dykkere.

Turisme
-------

En dykker fotograferer en skilpadde i havet ved Sipadan  Foto: William Warby (2006) 
Dykkerturismen er Sipadans største inntektskilde. Øya ble gjort spesielt kjent i 1983 etter Jacques-Yves Cousteaus naturdokumentar *Ghost of the Sea Turtles*. I 1992 hadde øya fem turistresorter og i 1997 ble den regnet som en av de stedene i Malaysia med størst turisttilstrømning, noe som utgjorde en stor trussel for miljøet.

Den 23. april 2000 ble 21 turister bortført, fra Sipadan til den filippinske øya Jolo, av væpnede menn tilhørende separatistgruppen Abu Sayyaf. Gislene ble etter lang tid løslatt, den siste den 11. juni 2003.

I 2004 vedtok Malaysias regjering, grunnet økologiske hensyn, at alle dykkeroperatører skulle flytte bygningsstrukturer fra øya innen 31. desember samme år. Strukturene ble flyttet til Mabul. I 2008 ble det innført en begrensning på 120 tillate dykkere hver dag på Sipadan. I 2005 var de eneste innbyggerne på Sipadan et par observatører tilhørende Malaysias naturdepartement.

Sipadan regnes i en rekke sammenhenger som blant de fremste dykkerlokalitetene i verden. En av opplevelsene er dykking i *skilpaddegraven*, en grotte under havet med flere tuneller som gjør at skilpaddene blir desorienterte og drukner. Grotten er full av skjelletter.

Sipadan marine nasjonalpark
---------------------------

En stim av gullbåndssnappere (*Lutjanus lutjanus*) ved Sipadan.  Foto: Jens Petersen (2007) 
I 1933 ble Sipadan erklært som fuglefredningsområde av de britiske myndighetene. Øya var et viktig stopp for trekkende fugler, som blant annet ørkenlo, strandsnipe og grønnstilk. I 1964 ble øya en del av Sabahs skilpaddeeggreservat, et viktig tiltak for å gi vern til skilpaddene på øya.

Sipadan marine nasjonalpark (*Sipadan Marine Park*) ble opprettet den 1. oktober 2009. Nasjonalparken består kun av øyas areal, med mål om å utvide den med et 168 kvadratkilometer stort havområde i tillegg. Parken hadde 44 000 besøkende i 2012.

Sipadan har store forekomster av karetter, barracudaer, hestmakreller, djevelskater, skater, hammerhai og hvalhai.

Se også
-------

* Liste over nasjonalparker i Malaysia

Referanser
----------

1. 1 2 3  International Court of Justice: Case concerning sovereignty over Pulau Ligitan and Pulau Sipadan Arkivert 27. februar 2009 hos Wayback Machine.. Judgement of 17. December 2002. Besøkt 24. september 2013. (en)
2. ↑  BBC News 24. april 2000. Gunmen seize tourists in Malaysia. Besøkt 24. september 2013. (en)
3. ↑  TIME World 08. mai 2000. Trouble in Paradise. Besøkt 24. septembere 2013. (en)
4. ↑  Sipadan.com. History. Besøkt 24. september 2013. (en)
5. ↑  Scuba Diving. 2012 Top 100 Readers' Choise Awards. Besøkt 24. september 2013. (en)
6. ↑  List 25 16. juli 2013. 25 Best Places To Go Scuba Diving Arkivert 23. september 2013 hos Wayback Machine.. Besøkt 24. september 2013. (en)
7. ↑  CNN Global NewsView 6. april 2012. Into the deep: World's 50 best dive sites. Besøkt 24. september 2013. (en)
8. ↑  The Guardian 14. desember 2006. Top 10 dive sites of the world. Besøkt 24.september 2013. (en)
9. ↑  Divezone. Top 10 best dive site in the World. Besøkt 24. september 2013. (en)
10. 1 2  Sabah Tourism Board. Destinations. Places to go. Sipadan Island Arkivert 27. september 2013 hos Wayback Machine.. Besøkt 24. september 2013. (en)
11. ↑  Dive the World. A Brief History of Pulau Sipadan. Besøkt 24. september 2013. (en)
12. ↑  The Sabah Parks Board of Trustees: Visitor figure to Sabah Parks Arkivert 28. september 2013 hos Wayback Machine.. Besøkt 30. september 2013. (en)

Kilder
------

* Nettstedet til Sabahs regjering. Diving sites. (en). A Brief History of Pulau Sipadan.

Eksterne lenker
---------------

* Sipadan.com (en)
* The Sabah Parks Board of Trustees (en)
* Malaysia Marine Protected Areas (en)

|  |  |
| --- | --- |
| Oppslagsverk/autoritetsdata | LCCN **·** GeoNames
 |